Blitsbokke oorkom Keniane in Parys | Netwerk24
Deur Marnus Kok 01 Junie 2019 15:48
Die Blitsbokke het vyf drieë ingeryg om Kenia in hul tweede wedstryd van die sewestoernooi in Parys Saterdag uit die pad te vee.
Cecil Afrika Foto: Getty Images
Maar daar was 'n paar benoude oomblikke toe Kenia teen rustyd met 12-10 voorgeloop het. Dit sou 'n paar ondersteuners onrustig gestem het.
Suid-Afrika het egter in die tweede helfte uitgegaan en hul stempel op die wedstryd afgedruk. Impi Visser wat op 'n losbal toesak en dan gaan druk, of Muller du Plessis wat 'n beweging afrond, net om 'n paar voorbeelde te noem.
Branco du Preez was die Blitsbokke se groot uitblinker. Hy het die wedstryd goed gelees en met 'n skoppie hier of 'n systap daar geleenthede vir sy spanmaats geskep.
Die Blitsbokke se laaste wedstryd van die dag is om 18:58 teen Australië. Die Keniane het vroeër verras deur met 19-elk gelykop te speel teen die Aussies.
Suid-Afrika 29 (10): Drieë: Muller du Plessis (2), Siviwe Soyizwapi, Impi Visser, Mfundo Ndhlovu. Doelskoppe: Dewald Human (2). Kenia 12 (12): Drieë: Jacob Ojee, Andrew Amonde. Doelskop: Michael Wanjala